ПРАВИЛНИК ЗА ДЕЙНОСТТА, ОРГАНИЗАЦИЯТА НА РАБОТА И СЪСТАВ НА БАСЕЙНОВИТЕ ДИРЕКЦИИ
Издаден от министъра на околната среда и водите, обн., ДВ, бр. 10 от 29.01.2002 г., в сила от 29.01.2002 г.


Глава първа


ОБЩИ ПОЛОЖЕНИЯ


Чл. 1.  С този правилник се уреждат дейността, организацията на работа и съставът на басейновите дирекции в обхвата на определените в Закона за водите райони за басейново управление на водите.


Чл. 2.  (1) Басейновите дирекции са юридически лица на бюджетна издръжка, второстепенен разпоредител с бюджетни кредити и се ръководят и представляват от техния директор или упълномощено от него длъжностно лице.


(2) Басейновата дирекция е администрация, която подпомага директора на басейновата дирекция при осъществяване на правомощията му, осигурява технически дейността му и извършва дейности по административното обслужване на гражданите и юридическите лица.


Чл. 3.  Дейността на басейновите дирекции се координира от Главната дирекция по водите към Министерството на околната среда и водите.

Глава втора


ДИРЕКТОР НА БАСЕЙНОВА ДИРЕКЦИЯ


Чл. 4.  (1) Директорът на басейнова дирекция, наричан по-нататък "директора", ръководи и представлява басейновата дирекция.


(2) При осъществяване на своите функции директорът се подпомага от заместник-директор.


Чл. 5.  (1) За управление на водите в съответния район за басейново управление на водите директорът:


1.  установява границите на водите и водните обекти - публична държавна собственост, съвместно с техническите служби и службите по кадастъра на общините;


2.  организира разработването на плановете за управление на съответния басейн;


3.  издава разрешителните, предвидени в Закона за водите ;


4.  осъществява дейността на националната система за мониторинг на водите на басейново ниво;


5.  организира воденето на водния и водностопанския кадастър и регистрите на издадените разрешителни;


6.  събира таксите за разрешителните, които издава;


7.  извършва надзор над контролно-измервателните устройства на хидротехническите съоръжения и системите за следене на сигурността им;


8.  осъществява надзор върху състоянието на водностопанските системи и съоръжения, издава предписания и контролира тяхното спазване;


9.  стопанисва водите - изключителна държавна собственост, които не са предоставени на концесия;


10.  стопанисва съоръженията за подземни води - публична държавна собственост;


11.  издава и разпространява периодичен бюлетин за състоянието на водните ресурси в обхвата на района за басейново управление;


12.  организира контрола на:


а) състоянието и проводимостта на речните русла и на заустващите съоръжения във водоприемниците;


б) добива на инертни материали и други дейности в речните легла;


в) състоянието и правилната експлоатация на водовземните съоръжения, съоръженията за използване на повърхностните и подземните води и съоръженията за измерване на водните количества;  на пречиствателните съоръжения за отпадъчни води;  на канализационните системи;  на мрежите за собствен мониторинг на водите;  на контролно-измервателните уредби на хидротехническите съоръжения, вкл. хвостохранилищата и шламохранилищата, на насипищата и системите за следене на сигурността им;


г) изпълнението на изискванията на издадените разрешителни;


д) имисионното състояние на водите във водните обекти;


е) поддържането на минимално допустимия отток в реките;


ж) замърсяването на водоприемниците и подземните води при аварийни ситуации и залпови изпускания;


з) проектирането, изграждането и експлоатацията на пречиствателните станции за отпадъчни води;


13.  представя на министъра на околната среда и водите ежегодно план и доклад за дейността на дирекцията и ежемесечна информация за резултатите от извършената контролна дейност;


14.  осъществява други задължения, предвидени в подзаконовите нормативни актове към Закона за водите.


(2) Директорът на басейнова дирекция издава индивидуални административни актове.


(3) Директорът може да делегира със заповед отделни свои правомощия на определено от него длъжностно лице.

Глава трета


СЪСТАВ, СТРУКТУРА И ФУНКЦИИ НА БАСЕЙНОВИТЕ ДИРЕКЦИИ


Чл. 6.  Басейновите дирекции са структурирани в райони за басейново управление, определени със Закона за водите и с Устройствения правилник на Министерството на околната среда и водите.


Чл. 7.  Басейновите дирекции изпълняват планиращи, информационни и контролни функции съгласно Закона за водите.


Чл. 8.  При осъществяване на своите функции басейновите дирекции провеждат и участват в дейности, свързани с политиката на държавата в областта на управлението на водите на басейново ниво.


Чл. 9.  Всяка басейнова дирекция е структурирана в отдели, както следва:


1.  Административно-стопански отдел;


2.  отдел "Планиране и стопанисване";


3.  отдел "Мониторинг, прогнози и информационно осигуряване";


4.  отдел "Разрешителни и регистри";


5.  отдел "Воден и водностопански кадастър";


6.  отдел "Контрол, връзки с други институции и информиране на обществеността".

Чл. 10.  Административно-стопанският отдел осъществява дейности по:


1.  финансиране и счетоводство;


2.  управление на човешки ресурси;


3.  правно осигуряване;


4.  административно обслужване на гражданите и юридическите лица;


5.  поддръжка на активите и техническо осигуряване на дейността;


6.  административно подпомагане на дейността на басейновия съвет.

Чл. 11.  Отдел "Планиране и стопанисване" осъществява дейности по:


1.  изготвяне на задание за разработване на план за управление на речния басейн, координиране на разработването, съгласуване на проекта, обявяване и обществено обсъждане;


2.  разработване на предложения за актуализация на установените параметри на компонентите и факторите на околната среда, имащи отношение към ползването и опазването на водите и тяхното екологосъобразно управление на басейново ниво;


3.  стопанисване на водите, изключителна държавна собственост, които не са предоставени на концесия;


4.  стопанисване на съоръженията за подземни води, публична държавна собственост;


5.  наблюдение и докладване изпълнението на плана за управление на речния басейн и подготовка на предложения за актуализацията му;


6.  оказване съдействие и подпомагане изпълнението на задължения в границите на района за басейново управление, произтичащи от двустранни и многостранни международни актове;


7.  подготовка на предложения за изменение на други планове, които не са съобразени с плана за управление на речния басейн.

Чл. 12.  Отдел "Мониторинг, прогнози и информационно осигуряване" осъществява дейностите по:


1.  оценка на актуалното състояние на количеството и качеството на водите, вкл. и на отпадъчните води, своевременно идентифициране на негативните процеси, прогнозиране на тяхното развитие, предотвратяване на вредните последици и определяне на степента на ефективност на осъществяваните мероприятия за използване и опазване на водите;


2.  експлоатация на националните мрежи за мониторинг на водите;


3.  подготовка на предложения за оптимизиране на националните мрежи за мониторинг на водите и контролно-информационната система за състоянието на отпадъчните води;


4.  подготовка на предложения за актуализиране на наблюдаваните показатели в конкретни пунктове от националните мрежи, в т. ч. и състоянието на водните екосистеми;


5.  определяне на състоянието на водите във водните обекти и/или отделни части от тях;


6.  поддържане и актуализиране на автоматизираната информационна система за мониторинг на водите;


7.  контрол, оценка и анализ на данните и информацията от мониторинга на водите.

Чл. 13.  Отдел "Разрешителни и регистри" осъществява дейностите по:


1.  подготовка на разрешителни за водоползване и/или ползване на водни обекти в случаите, в които компетентен орган за издаване на разрешителното е директорът на басейновата дирекция;


2.  провеждане на процедурите по преценка, обявяване и подготовка на становища за издаване на разрешителни за водоползване и/или ползване на водни обекти в случаите, в които компетентен орган за издаване на разрешителното е министърът на околната среда и водите, а заявлението се подава до директора на басейновата дирекция;


3.  поддържане регистрите за издадените от директора на басейновата дирекция разрешителни.

Чл. 14.  Отдел "Воден и водностопански кадастър" осъществява дейностите по:


1.  определяне на границите на водите и водните обекти, публична държавна собственост, съвместно с общинските администрации и териториалните звена на други ведомства в обхвата на съответния район за басейново управление на водите;


2.  определяне на границите на повърхностните и подземните водни обекти във водосборните области на реките в обхвата на съответния район за басейново управление на водите;


3.  осигуряване на информация за собствеността на съществуващите водностопански системи и съоръжения;


4.  подготовка на данните от водностопанския кадастър, които да бъдат предоставяни на физически и юридически лица;


5.  съставяне на водностопански баланси и оценки за състоянието на водите и водните обекти;


6.  провеждане на процедурите за учредяване на санитарно-охранителни зони.

Чл. 15.  Отдел "Контрол, връзки с други институции и информиране на обществеността" осъществява дейностите по:


1.  контрол на:


1.1.  състоянието и проводимостта на речните русла и на заустващите съоръжения във водоприемниците;


1.2.  добива на инертни материали и други дейности в речните легла;


1.3.  състоянието и правилната експлоатация на:


а) водовземните съоръжения, съоръженията за използване на повърхностните и подземните води и съоръженията за измерване на водните количества;


б) пречиствателните съоръжения за отпадъчни води;


в) канализационните системи по отношение спазването на нормите за включване на производствени отпадъчни води в канализационните системи на населените места и в случаите, когато съществува опасност от разрушаването им и замърсяване на подземните води;


г) мрежите за собствен мониторинг на водите;


д) контролно-измервателните уредби на хидротехническите съоръжения, вкл. хвостохранилищата, шламохранилищата, насипищата и системите за следене на сигурността им;


1.4.  изпълнението на изискванията на издадените разрешителни;


1.5.  имисионното състояние на водите във водните обекти;


1.6.  поддържането на минимално допустимия отток в реките;


1.7.  замърсяването на водоприемниците и подземните води при аварийни ситуации и залпови изпускания;


1.8.  проектирането, изграждането и експлоатацията на пречиствателните станции за отпадъчни води;


2.  ранно предупреждение в случай на аварии и съвместни действия с Гражданска защита и други организации;


3.  подготовка на предложения за предприемане на мерки по изменение на издадените разрешителни в случаите, предвидени в Закона за водите, както и за налагането на санкции при установени нарушения;


4.  подготовка на предписания за изменение на договорите за включване на производствени отпадъчни води в канализационните системи на населените места;


5.  осигуряване на информация за обществеността за състоянието на водите;


6.  подготовка на периодичен бюлетин за състоянието на водните ресурси в обхвата на района за басейново управление;


7.  осъществяване на връзки със съответните отдели от другите басейнови дирекции, особено в случаите, в които водни обекти са разположени на територията на две или повече басейнови дирекции;


8.  предоставяне данни от регистрите и водностопанския кадастър;


9.  осъществяване на връзки с медиите и обществеността в района.

Глава четвърта


ОРГАНИЗАЦИЯ НА РАБОТАТА В БАСЕЙНОВИТЕ ДИРЕКЦИИ


Чл. 16.  (1) Задълженията на служителите на басейновите дирекции се определят с длъжностни характеристики, съставени и утвърдени от директора на басейновата дирекция.


(2) При изпълнение на задълженията си служителите на басейновата дирекция се ръководят от действащото законодателство и съгласно длъжностната им характеристика.


Чл. 17.  (1) (В сила от 1.01.2003 г.) Общата численост на персонала в басейновите дирекции е 250 щатни бройки.


(2) Щатът на всяка басейнова дирекция се предлага от директора въз основа на обхвата на района за басейново управление, броя и мащабността на контролираните обекти и пунктовете от националните мрежи за мониторинг на водите.


(3) Щатът на басейновите дирекции се утвърждава от министъра на околната среда и водите при спазване на изискванията на Единния класификатор на длъжностите в администрацията, приет с Постановление № 35 на Министерския съвет от 2000 г.


Чл. 18.  Директорите и главните счетоводители на басейновите дирекции се назначават и освобождават от длъжност от министъра на околната среда и водите, а останалите служители - от директорите на басейновите дирекции.


ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1.  Този правилник се издава на основание чл. 154, ал. 2 от Закона за водите.


§ 2.  (1) Правилникът влиза в сила от датата на обнародване в "Държавен вестник", с изключение на разпоредбата по чл. 17, ал. 1, която влиза в сила на 1 януари 2003 г.


(2) До 1 януари 2003 г. общата численост на персонала в басейновите дирекции е 20 щатни бройки, разпределени за всяка басейнова дирекция, както следва: директор, главен счетоводител, експерт по разрешителен режим за повърхностни води, експерт по разрешителен режим за подземни води, експерт по мониторинг и планове за управление на речни басейни.


(3) До влизането в сила на разпоредбата по чл. 17, ал. 1 при изпълнение на нормативно установените си задължения басейновите дирекции се подпомагат от Главната дирекция по водите и дирекция "Координация на регионалните инспекции по околната среда и водите" към Министерството на околната среда и водите, от регионалните инспекции по околната среда и водите, от Изпълнителната агенция по околна среда и от дирекциите на националните паркове.  По приложението на тази разпоредба министърът на околната среда и водите може да издава заповеди.


§ 3.  Министърът на околната среда и водите дава указания по прилагането на правилника. 

